*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 19ης Δεκεμβρίου 1984

για παροχή άδειας στη Γαλλική Δημοκρατία να περιορίσει την εμπορία σπόρων ορισμένων ποικιλιών καλλιεργουμένων φυτικών ειδών

(Το κείμενο στη γαλλική γλώσσα εναι το μόνο αυθεντικό)

(85/60/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 80/1141/ΕΟΚ του Συμβουλίου (2), και ιδίως το άρθρο 15 παράγραφοι 2, 3 και 7,

την αίτηση που κατατέθηκε από τη Γαλλική Δημοκρατία,

Εκτιμώντας:

ότι, σύμφωνα με τις διατάξεις του άρθρου 15 παράγραφος 1 της προαναφερθείσας οδηγίας, οι σπόροι ή το αναπαραγωγικό υλικό που ανήκουν στις ποικιλίες των καλλιεργουμένων φυτικών ειδών, που έχουν γίνει επίσημα δεκτά κατά τη διάρκεια του έτους 1982 τουλάχιστον σε ένα από τα κράτη μέλη, και επιπλέον αντιστοιχούν στις προϋποθέσεις που προβλέπονται στην ίδια οδηγία, δεν υπόκεινται πλέον εντός της Κοινότητας, ως προς την ποικιλία και από τις 31 Δεκεμβρίου 1984, σε κανένα περιορισμό για εμπορία·

ότι, εν πάση περιπτώσει, το άρθρο 15 παράγραφος 2 της προαναφερθείσας οδηγίας προβλέπει ότι σ' ένα κράτος μέλος μπορεί να δοθεί, κατόπιν αιτήσεώς του, η άδεια να απαγορεύει την εμπορία των σπόρων και του αναπαραγωγικού υλικού ορισμένων ποικιλιών·

ότι η Γαλλική Δημοκρατία έχει υποβάλει παρόμοια αίτηση για ορισμένες ποικιλίες διαφορετικών ειδών·

ότι οι εν λόγω ποικιλίες αραβοσίτου Giraffe T 1 230 και Silco δεν υπέστησαν, στη Γαλλική Δημοκρατία, τους επίσημους ελέγχους καλλιέργειας λόγω της γαλλικής αίτησης·

ότι οι ποικιλίες αυτές έχουν δείκτη FAO των κατηγοριών ωριμότητας ανώτερο από 800· ότι πρέπει να σημειωθεί ότι οι ποικιλίες αραβόσιτου με δείκτη FAO των κατηγοριών ωριμότητας ανώτερο από 800 δεν είναι ακόμη κατάλληλες για καλλιέργεια στη Γαλλική Δημοκρατία (άρθρο 15 παράγραφος 3 στοιχείο γ) δεύτερη περίπτωση της προαναφερθείσας οδηγίας))·

ότι η ποικιλία Dactus (δακτυλίδα) έχει υποστεί επίσημους ελέγχους καλλιέργειας σχετικά στη Γαλλική Δημοκρατία·

ότι τα αποτελέσματα των εξετάσεων αυτών οδήγησαν τη Γαλλική Δημοκρατία στη διαπίστωση ότι οι ποικιλίες αυτές είχαν καλλιεργητική αξία ή χρησιμοποίηση κατώτερη από άλλες συγκρίσιμες ποικιλίες που έχουν γίνει αποδεκτές στη Γαλλική Δημοκρατία·

ότι για την ποικιλία αυτή είναι δυνατόν να διαπιστωθεί, βάσει των αποτελεσμάτων των πειραμάτων, ότι δεν ανταποκρίνεται στη Γαλλική Δημοκρατία, όσον αφορά την ανθεκτικότητά της στους βλαβερούς οργανισμούς, στα αποτελέσματα που έχουν ληφθεί για τις άλλες συγκρίσιμες ποικιλίες που έχουν γίνει αποδεκτές (άρθρο 15 παράγραφος 3 στοιχείο γ) πρώτη περίπτωση της εν λόγω οδηγίας), ενώ παρέχει υπό ορισμένες συνθήκες κάποια δυνατότητα αντιστάθμισης με άλλα ευνοϊκά χαρακτηριστικά της (άρθρο 15 παράγραφος 4 δεύτερη φράση της προαναφερθείσας οδηγίας)·

ότι είναι σκόπιμο, ως εκ τούτου, να ικανοποιηθεί απόλυτα το αίτημα της Γαλλικής Δημοκρατίας όσον αφορά το σύνολο των ποικιλιών αυτών·

ότι η αίτηση σχετικά με μία άλλη ποικιλία εξετάζεται προσεκτικά από την Επιτροπή· ότι είναι αδύνατο να περατωθεί η εξέταση της ποικιλίας Sara (Trifolium pratense 1) εντός της προθεσμίας που αναφέρεται στο άρθρο 15 παράγραφος 1 της εν λόγω οδηγίας·

ότι η προθεσμία αυτή θα πρέπει να παραταθεί, όσον αφορά τη Γαλλική Δημοκρατία, κατά τρόπο ώστε να καταστεί δυνατή η πλήρης εξέταση της αίτησης σχετικά με την ποικιλία αυτή (άρθρο 15 παράγραφος 7 της προαναφερόμενης οδηγίας)·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Δίδεται η άδεια στη Γαλλική Δημοκρατία να απαγορεύει σε όλο το έδαφός της την εμπορία των σπόρων των ακόλουθων ποικιλιών, που δημοσιεύονται στον κοινό κατάλογο των ποικιλιών των καλλιεργουμένων φυτικών ειδών του 1985:

Ι. Κτηνοτροφικά φυτά:

- Dactylis glomerata L.,

- Dactus.

ΙΙ. Σιτηρά:

- Zea mays L.,

- Giraffe T 1230,

- Silco.

Άρθρο 2

Η άδεια η οποία προβλέπεται στο άρθρο 1 ανακαλείται μόλις διαπιστωθεί ότι οι προϋποθέσεις υπό τις οποίες χορηγήθηκε δεν πληρούνται πλέον.

Άρθρο 3

Η Γαλλική Δημοκρατία γνωστοποιεί στην Επιτροπή την ημερομηνία και τις διατυπώσεις σύμφωνα με τις οποίες κάνει χρήση της άδειας που προβλέπεται στο άρθρο 1. Η Επιτροπή πληροφορεί σχετικά τα υπόλοιπα κράτη μέλη.

Άρθρο 4

Η προθεσμία, που αναφέρεται στο άρθρο 15 παράγραφος 1 της οδηγίας 70/457/ΕΟΚ, παρατείνεται για τη Γαλλική Δημοκρατία μετά τις 31 Δεκεμβρίου 1984 και μέχρι τις 31 Δεκεμβρίου 1985 για τις εξής ποικιλίες:

Κτηνοτροφικά φυτά:

- Trifolium pratense L.,

- Sara.

Άρθρο 5

Η παρούσα απόφαση απευθύνεται στη Γαλλική Δημοκρατία.

Βρυξέλλες, 19 Δεκεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 341 της 16. 12. 1980, σ. 27.